text: Politiet efterforsker ikke længere 20-årigs dødsfald
  07 september 2015 kl. 07.57
  Afhøringer, prøver og obduktioner giver ikke noget svar på, hvorfor 20-årige Tanja Nielsen døde. Politiet stopper derfor efterforskningen.
  Der er kun de retsgenetiske prøver tilbage, der kan afsløre, hvorfor den 20-årige Tanja Nielsen pludseligt døde tirsdag den 17. august. Syd- og Sønderjyllands Politi har derfor valgt at stoppe efterforskningen, skriver JydskeVestkysten. Hvis disse prøver heller ikke viser, hvorfor den unge kvinde døde, så får familien formentligt aldrig et svar på det.
  - Intet tyder på, at hun har været udsat for en forbrydelse, konstaterer vicepolitiinspektør Bent Thuesen, der leder efterforskningen i personfarlig kriminalitet under Syd- og Sønderjyllands Politi til JydskeVestkysten.
  Tanja Nielsen blev fundet livløs i sengen i sin lejlighed tirsdag 17. august. Kun hvis de retgenetiske prøver kommer med nye oplysninger eller der kommer nye henvendelser, vil efterforskningen blive genoptaget.
  